Filippyne verbied kinderhuwelikeArgieffoto ter illustrasie. Kinderhuwelike in die Filippyne is nou onwettig. Nuwe wetgewing wat dié praktyk verban, het Donderdag in werking getree. Volgens die Britse menseregtegroep Plan International het dié verarmde Suidoos-Asiese land die 12de hoogste getal kinderhuwelike ter wêreld, met jarelange kulturele praktyke en geslagsongelykhede wat verandering in die land aan bande lê. Luidens statistieke sal een uit elke ses meisies in die Filippyne trou voor hulle 18 jaar oud is. Ingevolge nuwe wetgewing, wat deur pres. Rodrigo Duterte bekragtig is, kan diegene wat met minderjariges trou of saam met hulle woon tot 12 jaar tronkstraf opgelê word. Dieselfde straf staar mense in die gesig wat huwelike met ŉ minderjarige reël of voltrek. Die nuwe wet beskou kinderhuwelike as ŉ praktyk wat op kindermishandeling neerkom aangesien dit die intrinsieke waardigheid van kinders aftakel. Die regering sê die wetgewing stem ooreen met internasionale oortuigings wat vroue- en kinderregte betref. Sommige dele van die wetgewing is wel vir een jaar opgeskort om voorsiening vir ŉ oorgangstydperk te maak vir Moslems en inheemse gemeenskappe waar kinderhuwelike relatief algemeen voorkom. ’n Verslag verlede jaar deur die Verenigde Nasies se Kinderfonds het aangedui dat meer as ’n halfmiljard meisies en vroue wêreldwyd as kinders getroud is, met die hoogste syfers in Afrika suid van die Sahara asook in Suid-Asië. Meer onlangse data dui egter daarop dat die praktyk oor die algemeen wêreldwyd afneem.